Source: https://helsinkifigyelo.blog.hu/2018/05/24/a_kormany_intellektualisan_felnott_a_hentesmunkahoz_video?token=15709b79478ef462677e1cb7e71036a4
Timestamp: 2018-12-10 21:54:55
Document Index: 10878990

Matched Legal Cases: ['Kúria ', 'Bíróság ', 'bíróság ', 'Kúria ', 'Kúria ', 'bíróság ']

A kormány „intellektuálisan felnőtt” a hentesmunkához – videó - Helsinki Figyelő
Ma Gulyás Gergely, a Miniszterelnökséget vezető miniszter legalább valamit elárult a bíróságokkal kapcsolatos kormányzati szándékokról, ha nem is túl sokat. Ezek szerint a tervek szerint lesz egy önálló bíróság, amelyik majd a közigazgatási ügyekben a végső fellebbviteli fórumnak számít. Mint Gulyás elmondta: „a Kúriával egy szinten áll majd”. Bár azt is megígérte, hogy Kúria közigazgatási kollégiumai, bírái nem maradnak munka nélkül, nem világos, hogy ezek után milyen ügyekben fognak majd ítélkezni. Lehet, hogy a kúriai bírák úgy járnak majd mint az adatvédelmi biztos vagy a Legfelsőbb Bíróság elnöke, akiktől hivataluk új intézményekhez való „kiszervezésével” szabadult meg a kormány. Tegyük hozzá, strasbourgi ítéletek mondják ki: jogellenesen. De ez a kormányerőt különösebben nem izgatja. A cél szentesíti az eszközt. Márpedig a cél a közélet és államélet autonóm szereplőinek háziasítása, függetlenségük megszüntetése. Ilyeneknek számítanak nem csak a civil szervezetek, de a bíróságok is.
A miniszter arról is beszélt, hogy az új bíróságot az alkotmánymódosítással hívják létre, és számunkra értelmezhetetlen módon a bírósági törvényt majd nem kell módosítani. Ő személy szerint azt szeretné, hogy az új bíróság vezetőjét a parlament válassza meg, mégpedig kétharmaddal – éppúgy, mint a Kúria elnökét. Nyilván ez azzal járna, hogy ez esetben, éppúgy, mint Kúria elnöke, munkáltatói jogköröket gyakorolna a felsőbíróság bírái felett. Valami azt súgja, hogy a kormányfőnek ezentúl nem kellene morcos nyilatkozatokat tenni a „feladatához intellektuálisan fel nem növő” bíróságokról.
Néhány napja azt írtuk: „A bírók közötti huzakodás pedig csak egyetlen szereplőnek használ, és ez a bírói szervezet háziasítására törekvő illiberális kormányerő, amely kihasználva a helyzetet szavakban majd a »bírói függetlenség megmentőjének« szerepében léphet fel, miközben testületi és népi támogatást szerezhet a hentesmunkához.” Már fenik is a bárdot.
https://helsinkifigyelo.blog.hu/api/trackback/id/tr3013998870
Trackback: Tények önkényes értelmezése szabad a hazai bíróknak 2018.05.25. 08:25:07
Trackback: Bírói bűnözés 2018.05.25. 08:24:40
Trackback: Államilag szervezett bűnözés? 2018.05.25. 08:24:02
Trackback: Semmi sem az, ami 2018.05.25. 08:23:46